**10 Doklady potrebné k získaniu dlhodobého pobytu na území Slovenskej republiky.**

Žiadosť o udelenie dlhodobého pobytu podáva štátny príslušník tretej krajiny osobne na úradnom tlačive na policajnom útvare. Policajný útvar vydá žiadateľovi v deň podania žiadosti potvrdenie o jej prijatí.

Štátny príslušník tretej krajiny priloží k žiadosti o udelenie dlhodobého pobytu platný cestovný doklad, dve fotografie s rozmermi 3 x 3,5 cm zobrazujúce jeho aktuálnu podobu a doklady nie staršie ako 90 dní potvrdzujúce:

- stabilné a pravidelné zdroje pre seba a pre svojich rodinných príslušníkov, aby sa nestal záťažou pre systém pomoci v hmotnej núdzi Slovenskej republiky, ktoré môže preukázať najmä pracovnou zmluvou, potvrdením zamestnávateľa o výške vyplácanej mzdy, alebo potvrdením o zostatku na účte vedenom v banke na meno štátneho príslušníka tretej krajiny,

- zdravotné poistenie.

Ak štátny príslušník tretej krajiny nepredloží platný cestovný doklad, policajný útvar žiadosť o udelenie dlhodobého pobytu neprijme.

* O žiadosti o udelenie dlhodobého pobytu príslušné oddelenie cudzineckej polície PZ rozhoduje v lehote **90 dní** odo dňa prijatia úplnej žiadosti.
* Za podanie žiadosti o udelenie dlhodobého pobytu sa nevyberá žiadny správny poplatok V prípade, že štátnemu príslušníkovi tretej krajiny bude udelený prechodný pobyt, za vydanie dokladu o pobyte sa vyberie správny poplatok vo výške **4,50** eura v zmysle citovaného zákona.